Sadung Pa Kahtawng kaw na, Slg. Mahaw Gam Hpang hte Jan Dashi Ma Chyem yan a shadang sha alat, Mahaw Awng nga ma ai. Shi gaw, Hpyen la la ai gaw (5) ning daram rai sai, majan garai n byin shi yang, Miwa hkran de (3) ning jan sa hprawng makoi hkawm lai wa sai. Majan byin wa ai majaw bai nhtang wa nna Dung (3) Sadung ginra kaw wa apnawng nga ai re. Shi gaw hprawng mat ai kaw na bai wa ai re majaw, manang ni mung shi hpe hkrit nna hprawng ai wa ngu nna grai jahpyak shala la rai ma ai majaw, dai ga ni hpe n kam hkam rai nna shi a Kungup Du Wa hpe ngai hkrai "Gaw Nan" myen hpyen dap sa htim gap na ngu ahkang hpyi yang Du Wa gaw ahkang n jaw ai da, Shing rai Du Wa gan hkawm mat ai laman Sergent (Zazen Du) wa gaw, "Gai, nang myen dap sa hpya na nga ya sa sanu ngai ahkang jaw ai" ngu nna shala tsun dat hkrup ai da, Shaloi Mahaw Awng gaw kaja wa (KRL 2-3) sha hta gun nna shi a sinat (1) hte sha Gawnan myen dap hpe gap hpya bang mat wa ai shaloi myen hpyen ni yawng hprawng htaw mat nna, badang dip la nna bai nhtang wa ai re.
Shi padang dip la wa ai gaw, Myen (7) gap sat kau da ai, Sinat (2), pala (100) jan, nga chyu kok (6) hte U-hkrawng jahkraw ni she n dang hpai hkra la wa nna manang ni hpe du hkra wa woi sha lai wa sai. Mahaw Awng hpe, Ginjaw kaw nna Agyi (2) shakap ya nhtawm gumhpraw (1,000,000/ks-) mi mung shagrau sha-a ya lai wa masai. Mahaw Awng gaw ya mung Sadung hpyen dap kaba bai sa hpya na matu grai bai myit katu taw nga ai lam tsun dan wa ai re.
Dai majaw kaga hpyen la manaw manang ni mung ndai Agyi Mahaw Awng hpe yu la nna Karai Kasang gaw KIA hpyen ni yawng hte rau rai nna awng padang jaw woi awn nga ai ngu nna, n-gun jawm la let, aja awa naw shakut shaja sa wa ga ngu nna ga saw shana dat n ngai re law.
kac_Latn kac_Latn kac_Latn